C 298/17

Publicarea unei comunicări privind aprobarea unei modificări standard a caietului de sarcini al unei denumiri din sectorul vitivinicol, menționată la articolul 17 alineatele (2) și (3) din Regulamentul delegat (UE) 2019/33 al Comisiei

(2020/C 298/09)

Prezenta comunicare este publicată în conformitate cu articolul 17 alineatul (5) din Regulamentul delegat (UE) 2019/33 al Comisiei (1).

COMUNICARE PRIVIND APROBAREA UNEI MODIFICĂRI STANDARD

„Burgenland”

Numărul de referință: PDO-AT-A0207-AM01

Data comunicării: 21.2.2020

DESCRIEREA ȘI MOTIVELE MODIFICĂRII APROBATE

Descriere și motive

Întrucât registrul viticol este gestionat în prezent în cadrul sistemului integrat de administrare și control, este necesară ajustarea producției maxime la hectar.

DOCUMENT UNIC

1. Denumirea produsului

Burgenland

2. Tipul indicației geografice

DOP – Denumire de origine protejată

3. Categoriile de produse vitivinicole

1. Vin

5. Vin spumant de calitate

4. Descrierea vinului (vinurilor)

Denumirea de origine „Burgenland” poate fi folosită pentru vin și pentru vin spumant de calitate („Sekt”). „Burgenland” este, de asemenea, produs cu alte distincții (de exemplu, „Kabinett”, „Spätlese”, „Eiswein”). În caietul de sarcini al produsului sunt stabilite caracteristicile analitice corespunzătoare. Combinația de climă, sol, amplasament și soare puternic face ca gama de vinuri produse în Burgenland să fie largă și variată – de la vinuri albe vioaie și fructate la vinuri roșii corpolente și puternice și la vinuri cu proprietăți speciale, din struguri atacați de putregai (Prädikatsweine).

Caracteristici analitice generale Tăria alcoolică totală maximă (în % volume) Tăria alcoolică dobândită minimă (în % volume) Aciditatea totală minimă Aciditatea volatilă maximă (în miliechivalenți per litru) Conținutul total maxim de dioxid de sulf (în miligrame per litru)

5. Practici oenologice

(a) Practici oenologice esențiale

Restricții relevante privind producerea vinurilor

În cazul denumirii de origine „Burgenland” sunt permise toate practicile oenologice autorizate pentru vinurile cu denumire de origine protejată în conformitate cu Regulamentele (UE) 2019/934 și (UE) 2019/935, cu excepția tratamentului cu sorbat de potasiu și cu dicarbonat de dimetil. Dezacidificarea vinurilor este posibilă în conformitate cu Regulamentele (UE) 2019/934 și (UE) 2019/935. Ministrul Federal al Agriculturii, Regiunilor și Turismului decide cu privire la posibila acidificare în funcție de condițiile climatice din perioada de vegetație. Condițiile pentru o posibilă acidificare sunt, în acest caz, reglementate de Regulamentele (UE) 2019/934 și (UE) 2019/935.

Practicile oenologice specifice (inclusiv îmbogățirea) derivă din metoda de producție tradițională selectată și sunt descrise în caietul de sarcini al produsului.

(b) Producții maxime

10 000 de kilograme de struguri la hectar

6. Arealul geografic delimitat

Arealul geografic delimitat al denumirii de origine „Burgenland” cuprinde întreaga provincie Burgenland din Austria.

7. Soiul (soiurile) de struguri de vin principal(e)

Zweigelt – Rotburger

Welschriesling

Grüner Veltliner – Weißgipfler

Zweigelt – Blauer Zweigelt

8. Descrierea legăturii (legăturilor)

Arealul viticol Burgenland, în special malurile de nord-est ale lacului Neusiedl, este caracterizat de soluri de loess și de cernoziomuri. În zona Seewinkel sunt prezente și soluri cu pietriș, soluri nisipoase și soluri saline. Versanții munților Leitha sunt acoperiți de soluri de calcar și de ardezie, în timp ce zona Mittelburgenland este caracterizată de soluri de argilă grea.

Clima se distinge prin veri foarte calde și uscate și ierni reci cu puțină zăpadă. Umiditatea ridicată și ceața de toamnă favorizează dezvoltarea putregaiului, necesară pentru producția de vinuri cu proprietăți speciale precum „Beerenauslese” și „Trockenbeerenauslese”, în special în zona Seewinkel și în zona din jurul orașului Rust. Lacul Neusiedl, cu cei 300 km2 de apă și stufărișurile sale, are un rol important ca factor de reglare a climei și asigură un microclimat special. În arealul viticol Burgenland sunt produse în proporții aproximativ egale vinuri albe și vinuri roșii. Principalele soiuri utilizate pentru vinurile albe sunt Welschriesling și Grüner Veltliner. Zweigelt este soiul principal folosit pentru obținerea vinurilor roșii, care sunt învechite în mod clasic și fructate sau puternice și dense. Un rol important îl are și producția de vinuri cu proprietăți speciale precum „Trockenbeerenauslese” și „Eiswein”. În ceea ce privește calitățile lor organoleptice, vinurile variază de la vinuri albe fructate și proaspete la vinuri roșii bogate și la vinuri cu proprietăți speciale, din struguri atacați de putregai. Solurile din loess/argilă și cernoziomurile sunt foarte potrivite pentru producția de vinuri roșii dense și puternice. În plus, solurile cu nisip, ardezie și pietriș oferă baza necesară pentru vinuri albe bogate și fructate. Aromele varietale ale vinurilor sunt accentuate în special de microclimatului lacului Neusiedl, care răcorește, de asemenea, nopțile de vară. Vinurile de pe pantele Eisenberg, din sudul provinciei Burgenland, prezintă note minerale fine.

9. Alte condiții esențiale (ambalarea, etichetarea, alte cerințe)

Cadrul juridic:

Legislația națională

Tipul condiției suplimentare:

Derogare privind producerea în arealul geografic delimitat

Descrierea condiției:

În conformitate cu legea austriacă a vinului, un vin cu denumirea de origine „Burgenland” poate fi comercializat numai însoțit de un număr oficial de control (Staatliche Prüfnummer). Această normă nu se aplică în cazul vinurilor cu mențiunea „Sekt” sau „Qualitätsschaumwein”. Pentru a se obține un număr de control, este necesar ca un eșantion din fiecare vin care urmează să fie comercializat cu denumirea de origine „Burgenland” (verificare sistematică) să facă obiectul unor teste analitice și organoleptice. În cadrul testului senzorial, vinurile sunt testate de o comisie oficială de degustare formată din șase degustători și un președinte. Eșantioanele sunt plasate în mod anonim în fața degustătorilor. Formularul de testare include numai informațiile necesare pentru evaluare, cum ar fi denumirea tradițională („Qualitätswein”, „Spätlese” etc.), soiul și anul. Pe baza propriei experiențe și pe baza vinurilor de referință prestabilite, degustătorii evaluează dacă vinurile care li se prezintă sunt tipice în ceea ce privește soiul, anul și denumirea tradițională, și dacă pot fi comercializate (nu prezintă imperfecțiuni). La întrebarea asociată degustării se răspunde cu „da” sau „nu”. Dacă evaluarea este negativă, trebuie prezentate în scris motivele respingerii. Eșantionul îndeplinește cerințele senzoriale dacă majoritatea degustătorilor l-au apreciat în mod pozitiv. Dacă opiniile primei comisii de degustare sunt împărțite uniform cu privire la un anumit eșantion, acesta este trimis altei comisii. Dacă opiniile sunt împărțite uniform de două ori, rezultatul general al testului este negativ.

Link către caietul de sarcini al produsului

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) JO L 9, 11.1.2019, p. 2.